王摩詰釣魚圖
作者：王安中
朝代：宋

paragraphs: 我本江湖人，市朝豈無心。
偶然墮世網，如鳥思長林。
交親豈不多，之子德我深。
賜沐有餘閒，一馬時相尋。
茅亭容膝耳，九衢可窺臨。
挂壁出古圖，驚笑靡自任。
筆墨粗可識，佳處疑非今。
佳哉王摩詰，風味我所欽。
自狀釣魚圖，葦間相拏音。
有如渼波游，一杜挾兩岑。
坐令黄塵中，思落清江潯。
秦子詩思古，清新間雄沈。
示我五字句，月杵鳴秋砧。
回盃勸摩詰，對畫手自斟。
我羨子高趣，子聆我微箴。
譬如影與形，妙在同一陰。
我時坐其旁，清風溢幽襟。
歸來步長廊，缺月户半侵。
丹青已過鳥，齒頰猶哦吟。
煩公有聲畫，相我無絃琴。